title: 2007/768/ЕО: Решение на Съвета от 19 ноември 2007 година за приемане от името на Европейската общност на Протокола за изменение на Споразумението ТРИПС, приет на 6 декември 2005 г. в Женева

text:
               29.11.2007

               BG

               Официален вестник на Европейския съюз

               L 311/35

         РЕШЕНИЕ НА СЪВЕТА
   от 19 ноември 2007 година
   за приемане от името на Европейската общност на Протокола за изменение на Споразумението ТРИПС, приет на 6 декември 2005 г. в Женева
   (2007/768/ЕО)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за създаване на Европейската общност, и по-специално член 133, параграф 5 във връзка с член 300, параграф 2, първа алинея, първо изречение и параграф 3, втора алинея от него,
   като взе предвид предложението на Комисията,
   като взе предвид одобрението на Европейския парламент (1),
   като има предвид, че:

               (1)

               На 14 ноември 2001 г. в Доха четвъртата сесия на Министерската конференция на Световната търговска организация (наричана по-долу „СТО“) прие Декларация по Споразумението ТРИПС и общественото здраве (СТО док. WT/MIN(01)/DEC/2).

               (2)

               В параграф 6 от посочената декларация се дава указание на Съвета по ТРИПС да намери бързо решение на проблема с трудностите, пред които могат да се изправят страните — членки на СТО, които не разполагат или разполагат с недостатъчни производствени мощности във фармацевтичния отрасъл, за да използват ефективно принудителното лицензиране съгласно Споразумението за свързаните с търговията аспекти на правата върху интелектуалната собственост (наричано по-долу „Споразумението ТРИПС“).

               (3)

               На 30 август 2003 г. Общият съвет на СТО прие временно решение относно прилагането на параграф 6 от Декларацията по Споразумението ТРИПС и общественото здраве.

               (4)

               В параграф 11 от споменатото решение се предвижда, че самото решение, както и предоставените с него дерогации, престава да се прилага за всяка страна членка от датата, на която влиза в сила за същата страна членка изменението на Споразумението ТРИПС, с което се заменят разпоредбите на решението.

               (5)

               С цел да преобразува решението от 30 август 2003 г. в изменение на Споразумението ТРИПС, Общият съвет на СТО прие на 6 декември 2005 г. Протокол за изменение на Споразумението ТРИПС и го представи за приемане на страните — членки на СТО.

               (6)

               В параграф 3 от протокола се предвижда, че той е открит за приемане от страните членки до 1 декември 2007 г. или до по-късна дата, ако такава бъде определена от Министерската конференция.

               (7)

               Комисията участва от името на Общността в преговорите по протокола.

               (8)

               В съответствие с член 133, параграф 5 от Договора Общността е компетентна да сключва споразумения в областта на търговските аспекти на интелектуалната собственост.

               (9)

               Протоколът следва да бъде приет от името на Общността.

               (10)

               В съответствие с член 300, параграф 7 от Договора Общността следва също така да потвърди в инструмента за приемане, че протоколът обвързва нейните държави-членки,

         РЕШИ:
   Член 1
   Протоколът за изменение на Споразумението ТРИПС, приет на 6 декември 2005 г. в Женева, се приема от името на Общността.
   Текстът на протокола е приложен към настоящото решение.
   Член 2
   Председателят на Съвета се оправомощава да посочи лицето, упълномощено да депозира инструмента за приемане на протокола при генералния директор на СТО.
   Член 3
   В съответствие с член 300, параграф 7 от Договора Общността потвърждава в своя инструмент за приемане, че протоколът обвързва нейните държави-членки.

      Съставено в Брюксел на 19 ноември 2007 година.

            За Съвета

            Председател

         L. AMADO

      (1)  Одобрение от 24 октомври 2007 г. (все още непубликувано в Официален вестник).
    ---documentbreak---

               29.11.2007

               BG

               Официален вестник на Европейския съюз

               L 311/37

         ПРЕВОД
   ПРОТОКОЛ
   за изменение на Споразумението ТРИПС
   СТРАНИТЕ–ЧЛЕНКИ НА СВЕТОВНАТА ТЪРГОВСКА ОРГАНИЗАЦИЯ,
   КАТО ВЗЕХА ПРЕДВИД решението на Общия съвет в документ WT/L/641, прието в съответствие с член Х, параграф 1 от Маракешкото споразумение за създаване на Световната търговска организация („Споразумение за СТО“),
   СЕ СПОРАЗУМЯХА ЗА СЛЕДНОТО:

               1.

               Споразумението за свързаните с търговията аспекти на правата върху интелектуалната собственост („Споразумението ТРИПС“) се изменя с влизането в сила на протокола съгласно параграф 4, както е посочено в приложението към настоящия протокол, като след член 31 се добавя член 31а, а след член 73 се добавя Приложение към Споразумението ТРИПС.

               2.

               Не могат да се формулират резерви по отношение на никоя от разпоредбите на настоящия протокол без съгласието на останалите страни членки.

               3.

               Настоящият протокол е открит за приемане от страните членки до 1 декември 2007 г. или до по-късна дата, ако такава бъде приета от Министерската конференция.

               4.

               Настоящият протокол влиза в сила в съответствие с член Х, параграф 3 от Споразумението за СТО.

               5.

               Настоящият протокол се депозира при генералния директор на Световната търговска организация, който своевременно предоставя на всяка страна членка заверено копие от него и нотификация за всяко приемане съгласно параграф 3.

               6.

               Настоящият протокол се регистрира в съответствие с разпоредбите на член 102 от Устава на Организацията на обединените нации.

      Съставен в Женева на шести декември две хиляди и пета година в един екземпляр на английски, испански и френски език, като всички текстове са автентични.

   ПРИЛОЖЕНИЕ КЪМ ПРОТОКОЛА ЗА ИЗМЕНЕНИЕ НА СПОРАЗУМЕНИЕТО ТРИПС
   Член 31а
   1.   Задълженията на страна членка износител съгласно член 31, буква е) не се прилагат по отношение на предоставянето от нея на принудителен лиценз в степента, необходима с оглед производството на фармацевтичен(чни) продукт(и) и износа му(им) в отговаряща(и) на изискванията страна(и) членка(и) вносител(и) в съответствие с условията, посочени в параграф 2 от приложението към настоящото споразумение.
   2.   Когато страна членка износител предоставя принудителен лиценз съгласно системата, изложена в настоящия член и приложението към настоящото споразумение, в същата страна членка се заплаща съответното възнаграждение по член 31, буква з), като се взема предвид икономическата стойност, която представлява за страната членка вносител употребата, разрешена в страната членка износител. Когато за същите продукти се предостави принудителен лиценз в отговаряща на изискванията страна членка вносител, тази страна членка се освобождава от задължението по член 31, буква з) по отношение на тези продукти, за които възнаграждението в съответствие с първото изречение от настоящия параграф е платено в страната членка износител.
   3.   С оглед използването на икономии от мащаба за увеличаване на покупателната способност и улесняването на местното производство на фармацевтични продукти: в случаите, когато развиваща се страна или най-слабо развита страна — членка на СТО, е страна по регионално търговско споразумение по смисъла на член ХХIV от ГАТТ (1994) и на Решението от 28 ноември 1979 г. за диференцирано и по-благоприятно третиране, реципрочност и по-пълно участие на развиващите се страни (L/4903), като най-малко половината от членовете на това споразумение са държави, понастоящем включени в списъка на Организацията на обединените нации на най-слабо развити страни, същата страна членка се освобождава от задължението по член 31, буква е) до степен, необходима за даване на възможност произведеният или внесеният с принудителен лиценз в тази страна членка фармацевтичен продукт да бъде изнесен на пазарите на останалите развиващи се страни и най-слабо развити страни, които са страни по съответното регионално търговско споразумение и се сблъскват със същия проблем в областта на общественото здраве. Приема се, че това не засяга териториалния характер на съответните патентни права.
   4.   Страните членки няма да оспорват никоя от мерките, взети в съответствие с разпоредбите на настоящия член и приложението към настоящото споразумение, съгласно член ХХIII, параграф 1, букви б) и в) от ГАТТ (1994).
   5.   Настоящият член и приложението към настоящото споразумение не засягат правата, задълженията и гъвкавия подход, с които се ползват страните членки съгласно разпоредбите на настоящото споразумение, с изключение на член 31, букви е) и з), включително онези, препотвърдени с Декларацията по Споразумението ТРИПС и общественото здраве (WT/MIN(01)/DEC/2), нито тяхното тълкуване. Настоящият член и приложението към настоящото споразумение не засягат също така степента, до която фармацевтичните продукти, произведени съгласно принудителен лиценз, могат да се изнасят съгласно разпоредбите на член 31, буква е).

      ПРИЛОЖЕНИЕ КЪМ СПОРАЗУМЕНИЕТО ТРИПС

                  1.

                  За целите на член 31а и настоящото приложение:

                              а)

                              „фармацевтичен продукт“ означава всеки патентован или произведен чрез патентован процес продукт на фармацевтичния отрасъл, необходим за разрешаване на проблеми от областта на общественото здраве, признати в параграф 1 от Декларацията по Споразумението ТРИПС и общественото здраве (WT/MIN(01)/DEC/2). Приема се, че понятието включва активните съставки, необходими за производството на фармацевтичния продукт, и диагностичните принадлежности, необходими за употребата му (1);

                              б)

                              „отговаряща на изискванията страна членка вносител“ означава всяка най-слабо развита страна членка или всяка друга страна членка, която е нотифицирала (2) Съвета по ТРИПС за намерението си да използва като вносител изложената в член 31а и в настоящото споразумение система („системата“), като се приема, че страна членка може да нотифицира по всяко време, че ще използва системата изцяло или в ограничени случаи, например единствено в случай на извънредни обстоятелства от национален мащаб или други изключително спешни обстоятелства, или в случай на обществена употреба с нетърговска цел. Отбелязва се, че някои страни членки няма да използват описаната система като страни членки вносители (3) и че други страни членки са заявили, че ще използват системата само при извънредни обстоятелства от национален мащаб или други изключително спешни обстоятелства;

                              в)

                              „страна членка износител“ означава страна членка, която използва системата, за да произвежда фармацевтични продукти и да ги изнася в отговаряща на изискванията страна членка вносител.

                  2.

                  Условията, посочени в член 31а, параграф 1, са:

                              а)

                              отговарящата(ите) на изискванията страна(и) членка(и) вносител(и) (4) е/са изпратила(и) нотификация (5) до Съвета по ТРИПС, с която:

                                          i)

                                          уточнява(т) наименованието и очакваните количества от необходимия(те) продукт(и) (5);

                                          ii)

                                          потвърждава(т), че съответната отговаряща на изискванията страна членка вносител, която не е най-слабо развита страна членка, е установила, че не разполага или разполага с недостатъчни производствени мощности във фармацевтичния си отрасъл за производство на съответния(ите) продукт(и) по някой от начините, изложени в допълнението към настоящото приложение; и

                                          iii)

                                          потвърждава(т), че когато фармацевтичният продукт е патентован на нейната територия, е предоставила или възнамерява да предостави принудителен лиценз в съответствие с членове 31 и 31а от настоящото споразумение и разпоредбите на настоящото приложение (6);

                              б)

                              принудителният лиценз, издаден от страната членка износител съгласно системата, съдържа следните условия:

                                          i)

                                          единствено количеството, необходимо за нуждите на отговарящата(ите) на изискванията страна(и) членка(и) вносител(и), може да се произвежда съгласно лиценза, като цялата продукция се изнася в страната(ите) членка(и), която(ито) е(са) нотифицирала(и) Съвета по ТРИПС за своите нужди;

                                          ii)

                                          произведените съгласно лиценза продукти са ясно обозначени като произведени по системата посредством специално етикетиране или маркировка. Доставчиците следва да разграничават тези продукти чрез специална опаковка и/или специално оцветяване/форма на самите продукти, при условие че такова разграничаване е възможно и не оказва значително влияние върху цената; и

                                          iii)

                                          преди изпращането на пратката лицензополучателят обявява на уебсайт (7) следната информация:

                                                      —

                                                      количествата, доставяни до всяко местоназначение, посочено в подточка i) по-горе, и

                                                      —

                                                      отличителните белези на продукта(ите), посочен(и) в подточка ii) по-горе;

                              в)

                              страната членка износител нотифицира (8) Съвета по ТРИПС за предоставянето на лиценз, включително за свързаните с него (9) условия. Предоставената информация включва име и адрес на лицензополучателя, продукт(и), за който/които се предоставя лиценз, количество(а), за което/които се предоставя лиценз, държава(и), в която/които ще се достави(ят) продуктът(ите), и срок на лиценза. В нотификацията се посочва и адресът на уебсайта, предвиден в буква б), iii) по-горе.

                  3.

                  За да се осигури, че внесените съгласно системата продукти се използват за нуждите на общественото здраве, които обуславят техния внос, отговарящите на изискванията страни членки вносители предприемат в рамките на техните възможности разумни мерки, пропорционални на техните административни възможности и на опасността от отклоняване на търговския обмен, за да се предотврати реекспортът на продуктите, реално внесени на тяхна територия съгласно системата. В случай че отговаряща на изискванията страна членка вносител, която е развиваща се страна членка или най-слабо развита страна членка, изпитва трудности при прилагането на настоящата разпоредба, развитите страни членки предоставят техническо и финансово съдействие при отправено искане и при взаимно договорени условия и ред, за да се улесни нейното прилагане.

                  4.

                  Страните членки осигуряват наличието на ефективни правни средства за предотвратяване на вноса и продажбата на тяхна територия на продукти, произведени съгласно системата и отклонени към техните пазари в нарушение на нейните разпоредби, като за тази цел използват средствата, които вече се изискват от настоящото споразумение. Ако някоя страна членка смята, че тези мерки са недостатъчни за целта, въпросът може да се разгледа в Съвета по ТРИПС по искане на тази страна членка.

                  5.

                  С оглед използването на икономии от мащаба за увеличаване на покупателната способност за фармацевтични продукти и за улесняване на местното производство на такива продукти, се признава, че е необходимо да се насърчава разработването на системи, които предвиждат предоставянето на регионални патенти, приложими в описаните в член 31а, параграф 3 страни членки. За тази цел развитите страни членки се задължават да осигуряват техническо сътрудничество в съответствие с член 67 от настоящото споразумение, включително съвместно с други компетентни междуправителствени организации.

                  6.

                  Страните членки признават, че е желателно да се насърчават трансферът на технологии и изграждането на мощности във фармацевтичния отрасъл, за да се преодолее проблемът, пред който са изправени страните-членки, които не разполагат или разполагат с недостатъчни производствени мощности във фармацевтичния отрасъл. За тази цел отговарящите на изискванията страни членки вносители и страните членки износители се насърчават да използват системата по начин, който би улеснил осъществяването на тази цел. Страните членки се задължават да си сътрудничат, като отделят специално внимание на трансфера на технологии и изграждането на мощности във фармацевтичния отрасъл в процеса на работата, която следва да бъде извършена в съответствие с член 66.2 от настоящото споразумение, параграф 7 от Декларацията по Споразумението ТРИПС и общественото здраве, както и във всяка друга свързана дейност на Съвета по ТРИПС.

                  7.

                  Съветът по ТРИПС прави ежегоден преглед на функционирането на системата с оглед да осигури ефективното ѝ прилагане и ежегодно докладва за нейното прилагане пред Общия съвет.

      ДОПЪЛНЕНИЕ КЪМ ПРИЛОЖЕНИЕТО КЪМ СПОРАЗУМЕНИЕТО ТРИПС
      Оценка на производствените мощности във фармацевтичния отрасъл
      Смята се, че най-слабо развитите страни членки не разполагат или разполагат с недостатъчни производствени мощности във фармацевтичния отрасъл.
      За останалите отговарящи на изискванията страни членки вносители липсата или недостатъчните производствени мощности за определен(и) продукт(и) могат да бъдат установени по един от следните начини:

                  i)

                  съответната страна членка е установила, че не разполага с производствени мощности във фармацевтичния отрасъл,
                  или

                  ii)

                  когато страната членка разполага с производствени мощности в този отрасъл, тя ги е проучила и е установила, че като се изключат мощностите, притежавани или контролирани от патентопритежателя, те понастоящем са недостатъчни за покриване на нуждите ѝ. Когато се установи, че тези мощности вече са достатъчни за покриване на нуждите на страната членка, системата престава да се прилага.

      (1)  Настоящата буква не засяга буква б).

      (2)  Приема се, че не е необходимо орган на СТО да одобри тази нотификация, за да се използва системата.

      (3)  Австралия, Европейските общности заедно със своите държави-членки, за целите на член 31а и настоящото приложение, Исландия, Канада, Нова Зеландия, Норвегия, САЩ, Швейцария и Япония.

      (4)  Регионалните организации, посочени в член 31а, параграф 3, могат да изпращат съвместни нотификации за предоставяне на информацията, която се изисква съгласно настоящата буква, от името и със съгласието на отговарящи на изискванията страни членки вносители, които използват системата и са членки на същите тези регионални организации.

      (5)  Секретариатът на СТО прави нотификацията обществено достъпна на страница от уебсайта на СТО, посветена на системата.

      (6)  Настоящата подточка не засяга член 66.1 от настоящото споразумение.

      (7)  Лицензополучателят може да използва за тази цел собствения си уебсайт или, с помощта на секретариата на СТО, страница от уебсайта на СТО, посветена на системата.

      (8)  Приема се, че не е необходимо орган на СТО да одобри тази нотификация, за да се използва системата.

      (9)  Секретариатът на СТО осигурява обществен достъп до нотификацията на страница от уебсайта на СТО, посветена на системата.


title: 2013/457/ЕС: Решение на Съвета от 16 септември 2013 година за назначаване на съдия в Съда на публичната служба на Европейския съюз

text:
               18.9.2013

               BG

               Официален вестник на Европейския съюз

               L 247/37

         РЕШЕНИЕ НА СЪВЕТА
   от 16 септември 2013 година
   за назначаване на съдия в Съда на публичната служба на Европейския съюз
   (2013/457/ЕС)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз, и по-специално член 257, четвърта алинея от него,
   като взе предвид Договора за създаване на Европейската общност за атомна енергия, и по-специално член 106а, параграф 1 от него,
   като има предвид, че:

               (1)

               По силата член 2 и член 3, параграф 1 от приложение I към Протокол № 3 относно Статута на Съда на Европейския съюз, приложен към Договора за Европейския съюз, Договора за функционирането на Европейския съюз и Договора за създаване на Европейската общност за атомна енергия, и след оставката, считано от 1 октомври 2013 г., на г-жа Irena BORUTA, в Съда на публичната служба на Европейския съюз (оттук нататък наричан „Съдът на публичната служба“) следва да се назначи съдия за периода от 1 октомври 2013 г. до 30 септември 2019 г.

               (2)

               Беше отправена публична покана за представяне на кандидатури (1).

               (3)

               Комитетът, предвиден в член 3, параграф 3 от приложение I към Протокол № 3, проведе заседания на 4 и 5 юни и на 2 и 3 юли 2013 г. След провеждане на обсъждания комитетът представи становище относно способността на кандидатите да упражняват функциите на съдия в Съда на публичната служба, към което приложи списък на кандидатите с най-подходящ опит на високо ниво.

               (4)

               Поради това за съдия в Съда на публичната служба следва да се назначи едно от лицата, фигуриращи в посочения списък на кандидатите, за периода от 1 октомври 2013 г. до 30 септември 2019 г., като се осигури балансиран състав на Съда на публичната служба на най-широка географска основа сред гражданите на държавите членки, както и по отношение на представените национални правни системи,

         ПРИЕ НАСТОЯЩОТО РЕШЕНИЕ:
   Член 1
   Г-н Jesper SVENNINGSEN се назначава за съдия в Съда на публичната служба на Европейския съюз за периода от 1 октомври 2013 г. до 30 септември 2019 г.
   Член 2
   Настоящото решение влиза в сила в деня след публикуването му в Официален вестник на Европейския съюз.

      Съставено в Брюксел на 16 септември 2013 година.

            За Съвета

            Председател

         L. LINKEVIČIUS

      (1)  ОВ C 82, 21.3.2013 г., стр. 5.


title: Решение (ОВППС) 2016/2382 на Съвета от 21 декември 2016 година за създаване на Европейски колеж по сигурност и отбрана (ЕКСО) и за отмяна на Решениe 2013/189/ОВППС

text:
               23.12.2016

               BG

               Официален вестник на Европейския съюз

               L 352/60

         РЕШЕНИЕ (ОВППС) 2016/2382 НА СЪВЕТА
   от 21 декември 2016 година
   за създаване на Европейски колеж по сигурност и отбрана (ЕКСО) и за отмяна на Решениe 2013/189/ОВППС
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за Европейския съюз, и по-специално член 28, параграф 1, член 42, параграф 4 и член 43, параграф 2 от него,
   като взе предвид предложението на върховния представител на Съюза по въпросите на външните работи и политиката на сигурност,
   като има предвид, че:

               (1)

               На 18 юли 2005 г. Съветът прие Съвместно действие 2005/575/ОВППС за създаване на Европейски колеж по сигурност и отбрана („ЕКСО“) (1). Това съвместно действие беше заменено от Съвместно действие 2008/550/ОВППС (2). Това съвместно действие беше отменено на свой ред с Решение 2013/189/ОВППС на Съвета (3).

               (2)

               През ноември 2008 г. Съветът прие европейската инициатива за обмен на млади офицери по модела на програма Еразъм (4) и постигна споразумение в рамките на изпълнителния академичен съвет на ЕКСО да се събере работна група по прилагане.

               (3)

               На 15 юли 2016 г. Управителният комитет на ЕКСО постигна съгласие по препоръки по отношение на перспективите пред ЕКСО.

               (4)

               Дейностите по обучение и образование в рамките на ЕКСО ще се провеждат в областта на ОПСО/ОВППС, включително по отношение на стабилизирането при конфликти, разрешаването на конфликти и условията, необходими за устойчиво развитие.

               (5)

               Докато персоналът на ЕКСО следва да се състои основно от командировани служители, може да е необходимо на длъжността административен и финансов асистент да бъде назначен договорно нает служител.

               (6)

               Съгласно Решение 2010/427/ЕС на Съвета (5) ЕСВД следва да осигурява на ЕКСО подкрепата, осигурявана преди това от Генералния секретариат на Съвета,

         ПРИЕ НАСТОЯЩОТО РЕШЕНИЕ:
   ГЛАВА I

      СЪЗДАВАНЕ, МИСИЯ, ЦЕЛИ И ЗАДАЧИ

   Член 1
   Създаване
   Създава се Европейски колеж по сигурност и отбрана (ЕКСО).
   Член 2
   Мисия
   ЕКСО предоставя обучение и образование в областта на общата политика за сигурност и отбрана на Съюза (ОПСО) в по-широкия контекст на общата външна политика и политика на сигурност (ОВППС) на европейско равнище с цел разработване и насърчаване на общо разбиране за ОПСО и ОВППС сред цивилния и военния персонал, както и за идентифициране и разпространение на добри практики по различни аспекти на ОПСО и ОВППС, посредством дейностите си за обучение и образование („дейности на ЕКСО за обучение и образование“).
   Член 3
   Цели
   ЕКСО има следните цели:

               а)

               да укрепва допълнително културата по отношение на общата европейска сигурност и отбрана в рамките на Съюза и да популяризира принципите, заложени в член 21, параграф 1 от ДЕС, извън Съюза;

               б)

               да насърчава по-доброто разбиране за ОПСО като съществена част на ОВППС;

               в)

               да осигурява на институциите и мисиите по линия на ОПСО на Съюза компетентен персонал, способен да работи ефективно по всички въпроси на ОПСО и ОВППС;

               г)

               да осигурява на администрациите на държавите членки и на техните военни щабове компетентен персонал, познаващ добре политиките, институциите и процедурите на Съюза в областта на ОПСО и ОВППС;

               д)

               да обучава персонала на мисиите и операциите по линия на ОПСО на принципите на функциониране на тези мисии и операции, както и на чувство за обща европейска идентичност;

               е)

               да предлага обучение и образование според нуждите на мисиите и операциите по линия на ОПСО;

               ж)

               да подкрепя партньорствата на Съюза в областта на ОПСО и ОВППС, по-специално партньорствата със страните, които участват в мисии в областта на ОПСО;

               з)

               да подпомага гражданското управление на кризи, включително в областта на предотвратяването на конфликти и създаването или запазването на условията, необходими за устойчиво развитие;

               и)

               да популяризира европейската инициатива за обмен на млади офицери;

               й)

               да подпомага развитието на професионални взаимоотношения и контакти между участниците в дейностите по обучение и образование;

         По целесъобразност се обръща внимание на това да се осигури съгласуваност с други дейности на Съюза.
   Член 4
   Задачи на ЕКСО
   1.   Главните задачи на ЕКСО, в съответствие с неговата мисия и цели, са да организира и осъществява дейностите на ЕКСО за обучение и образование в областта на ОПСО и ОВППС.
   2.   Дейностите на ЕКСО за обучение и образование включват:

               а)

               курсове за начинаещи и напреднали по общо познаване на ОПСО и ОВППС;

               б)

               курсове по развитие на лидерски умения;

               в)

               курсове за пряко подпомагане на мисиите и операциите по линия на ОПСО, включително за обучение и образование преди и по време на мисиите или операциите;

               г)

               курсове за подпомагане на партньорствата на ЕС и на страните, участващи в мисии и операции по линия на ОПСО;

               д)

               модули в подкрепа на гражданското и военното обучение и образование в областта на ОПСО и ОВППС;

               е)

               курсове, семинари, програми и конференции в областта на ОПСО и ОВППС за специализирана аудитория или със специална насоченост;

               ж)

               общи модули, провеждани по линия на европейската инициатива за обмен на млади офицери по модела на програма Еразъм.

         Въпреки че формално не представляват дейности на ЕКСО за обучение и образование, ЕКСО подкрепя и насърчава също европейските семестри и съвместните магистърски степени, като използва посочените в първа алинея общи модули.
   По решение на Управителния комитет, посочен в член 9 („Управителният комитет“), се предприемат и други дейности за обучение и образование.
   3.   Освен дейностите, посочени в параграф 2, ЕКСО по-специално:

               а)

               подкрепя създаването на връзки между институтите, посочени в член 5, параграф 1, които участват в мрежата, посочена в същия параграф („мрежата“);

               б)

               прилага и развива система за електронно учене (e-Learning) в подкрепа на дейностите за обучение и образование във връзка с ОПСО и ОВППС или, при изключителни обстоятелства, за да послужи за самостоятелни дейности за обучение и образование;

               в)

               разработва и издава материали за обучението и образованието в областта на ОПСО и ОВППС, като се ползва и от вече съществуващите материали в тази област;

               г)

               подпомага асоциация на възпитаниците на колежа;

               д)

               подкрепя програми за обмен в областта на ОПСО и ОВППС между институтите на държавите членки, предлагащи обучение и образование;

               е)

               изпълнява функцията на администратор на отделение за модула „Schoolmaster“ на проекта „Goalkeeper“ и осигурява принос за годишната програма на Съюза за обучение по ОПСО чрез този модул;

               ж)

               подпомага управлението на обучението и образованието в областта на предотвратяването на конфликти, гражданското управление на кризи, създаването или запазването на условията, необходими за устойчиво развитие, инициативите за реформа на сектора за сигурност, както и повишаването на осведомеността относно киберсигурността и хибридните заплахи;

               з)

               организира и провежда ежегодно конференция на мрежата, която обединява цивилни и военни експерти в областта на обучението и образованието по линия на ОПСО от институтите, предлагащи обучение и образование, и министерствата на държавите членки и, когато е подходящо, съответни външни специалисти в областта на обучението и образованието;

               и)

               поддържа връзки със съответните лица в областта на свободата, сигурността и правосъдието, в областта на развитието и сътрудничеството, а също и със съответните международни организации.

         ГЛАВА II

      ОРГАНИЗАЦИЯ

   Член 5
   Мрежа
   1.   ЕКСО е организиран като мрежа, обединяваща посочени от държавите членки граждански и военни институти, колежи, академии, университети, институции и други участници, които се занимават с въпроси на политиката за сигурност и отбрана в рамките на Съюза, както и Института на Европейския съюз за изследване на сигурността (ИЕСИС).
   ЕКСО установява тесни връзки с институциите и съответните агенции на Съюза, по-специално със:

               а)

               Агенцията на Европейския съюз за обучение в областта на правоприлагането („CEPOL“),

               б)

               Европейската агенция за гранична и брегова охрана („Frontex“),

               в)

               Европейската агенция по отбрана („EDA“),

               г)

               Сателитния център на Европейския съюз („Satсen“); и

               д)

               Европейската полицейска служба (Европол).

         2.   По целесъобразност международни, междуправителствени, правителствени и неправителствени организации може да получат статута на „асоцииран партньор на мрежата“ (АПМ), като подробните механизми за това се определят от Управителния комитет.
   3.   ЕКСО работи под цялостното ръководство на върховния представител на Съюза по въпросите на външните работи и политиката на сигурност („ВП“).
   Член 6
   Ролята на Института на Европейския съюз за изследване на сигурността
   (1)   Като част от мрежата на ЕКСО, ИЕСИС си сътрудничи с ЕКСО, като предоставя на негово разположение своя експертен опит и способности за събиране на знания за целите на дейностите на ЕКСО за обучение, включително посредством публикации на ИЕСИС, в рамките на собствените възможности на института.
   2.   По-специално ИЕСИС осигурява лекции на свои анализатори и допринася за допълнителното разработване на съдържанието на системата за електронно учене на ЕКСО.
   3.   ИЕСИС подпомага и асоциацията на възпитаниците на ЕКСО.
   Член 7
   Правоспособност
   1.   ЕКСО притежава необходимата правоспособност:

               а)

               да изпълнява задачите и да постига целите си,

               б)

               да сключва договори и да влиза в административни договорености, необходими за неговото функциониране, включително да извършва командироване на служители и да наема срочно наети служители; да придобива оборудване, по-специално учебно оборудване;

               в)

               да има банкови сметки; и

               г)

               да бъде страна по съдебни производства.

         2.   Всякакви задължения, които могат да възникнат в резултат на сключени от ЕКСО договори, се покриват от предоставените му финансови средства съгласно членове 16 и 17.
   Член 8
   Организационна структура
   Създава се следната структура на ЕКСО:

               а)

               Управителен комитет, който отговаря за цялостната координация и ръководство на дейностите на ЕКСО за обучение и образование;

               б)

               Изпълнителен академичен съвет („съветът“), който отговаря за осигуряването на качеството и съгласуваността на дейностите на ЕКСО за обучение и образование;

               в)

               директор на ЕКСО („директорът“), който е единственият законен представител на ЕКСО, отговаря за финансовото и административното управление на ЕКСО, както и консултира комитета и съвета във връзка с организацията и управлението на дейностите на ЕКСО;

               г)

               Секретариат на ЕКСО („секретариатът“), който подпомага директора при изпълнение на задачите му и по-специално при оказването на съдействие на съвета за осигуряване на цялостното качество и съгласуваност на дейностите на ЕКСО за обучение и образование.

         Член 9
   Управителен комитет
   1.   Управителният комитет, който включва по един представител от всяка държава членка, е органът на ЕКСО за вземане на решения. Всеки член на комитета може да бъде представляван или придружаван от заместник-член.
   2.   На заседанията на Управителния комитет неговите членове могат да бъдат придружавани от експерти.
   3.   Управителният комитет се председателства от представител на ВП, който има подходящ опит. Комитетът заседава най-малко четири пъти в годината.
   4.   Представители на страните, присъединяващи се към Съюза, могат да присъстват на заседанията на Управителния комитет като активни наблюдатели.
   5.   Директорът, други служители на ЕКСО, председателят на съвета и по целесъобразност председателите на различните му състави, както и представител на Комисията и на други институции на ЕС, включително на ЕСВД, участват в заседанията на Управителния комитет без право на глас.
   6.   Задачите на Управителния комитет са:

               а)

               да одобрява и подлага на редовен преглед дейностите на ЕКСО за обучение и образование, като отразява договорените изисквания към предоставяното от колежа обучение и образование;

               б)

               да приема годишната академична програма на ЕКСО;

               в)

               да подбира и подрежда по значимост дейностите за обучение и образование, които ще бъдат осъществявани от ЕКСО, като се имат предвид предоставените на колежа ресурси и идентифицираните изисквания за обучение и образование;

               г)

               да избира държавата (-ите) членка (-и) — домакин(и) на дейностите на ЕКСО за обучение и образование, както и институтите, които да ги реализират;

               д)

               да взема решения относно допускането на трети страни до участие в конкретни дейности на ЕКСО за обучение и образование в рамките на общата политическа рамка, приета от Комитета по политика и сигурност;

               е)

               да приема учебните програми за всички дейности на ЕКСО за обучение и образование;

               ж)

               да взема под внимание докладите за оценка на курсовете;

               з)

               да взема под внимание общия годишен доклад за дейностите на ЕКСО за обучение и образование и да приема препоръките в него, които се изпращат на съответните органи на Съвета;

               и)

               да предоставя общи насоки за работата на съвета;

               й)

               да назначава председателите на Изпълнителния академичен съвет и на различните му състави;

               к)

               да взема необходимите решения във връзка с функционирането на ЕКСО, доколкото те не са възложени на други органи;

               л)

               да одобрява годишния бюджет и всички коригиращи бюджети, като действа въз основа на предложение от директора;

               м)

               да одобрява годишните отчети и да освобождава директора от отговорност;

               н)

               да одобрява допълнителни правила, приложими по отношение на разходите, управлявани от ЕКСО;

               о)

               да одобрява всички финансови споразумения и технически договорености с Комисията, ЕСВД, агенция на Съюза или държава членка във връзка с финансирането или извършването на разходите на ЕКСО;

               п)

               да допринася за процеса на подбор на директор съгласно определението в член 11, параграф 3.

         7.   Управителният комитет приема свой процедурен правилник.
   8.   С изключение на случая по член 2, параграф 6 от финансовите правила, приложими по отношение на финансираните от ЕКСО разходи и финансирането на колежа, Управителният комитет взема решение с квалифицирано мнозинство съгласно определението в член 16, параграф 4 от Договора за Европейския съюз.
   Член 10
   Изпълнителен академичен съвет
   1.   Съветът се състои от старши представители на гражданските и военните институти и други участници, определени от държавите членки да подпомагат осъществяването на дейностите на ЕКСО за обучение и образование, както и от директора на ИЕСИС или представител на директора.
   2.   Председателят на съвета се назначава от Управителния комитет измежду членовете на съвета.
   3.   Представители на Комисията и на ЕСВД се канят да участват в заседанията на съвета.
   4.   Старши представители на асоциираните партньори на мрежата се канят да присъстват на заседанията на съвета като активни наблюдатели.
   5.   Академични експерти и старши служители от институции на ЕС и национални институции могат да бъдат канени да присъстват на заседания на съвета като наблюдатели. По целесъобразност и според конкретния случай академични специалисти и старши служители от институти, които не са членове на мрежата, може да бъдат канени за участие в заседанията на съвета.
   6.   Задачите на съвета са:

               а)

               да предоставя академични становища и препоръки на Управителния комитет;

               б)

               да изпълнява чрез мрежата договорената годишна академична програма;

               в)

               да упражнява контрол на системата за електронно учене;

               г)

               да разработва учебните програми за всички дейности на ЕКСО за обучение и образование

               д)

               да осигурява общата координация на дейностите на ЕКСО за обучение и образование между всички институти;

               е)

               да прави преглед на нормите за дейностите за обучение и образование, предприети през предходната академична година;

               ж)

               да внася в Управителния комитет предложения за дейности за обучение и образование през следващата академична година;

               з)

               да извършва систематична оценка на всички дейности на ЕКСО за обучение и образование и да одобрява докладите за оценка на курсовете;

               и)

               да допринася за изготвянето на проекта за общия годишен доклад за дейността на ЕКСО;

               й)

               да подкрепя изпълнението на европейската инициатива за обмен на млади офицери по модела на програма Еразъм.

         7.   За да изпълнява задачите си, съветът може да заседава в различни състави в зависимост от проекта. Управителният комитет постига съгласие относно тези състави и изготвя правилата и механизмите, регламентиращи създаването и функционирането на тези състави. Всеки състав ще докладва за дейността си пред общия съвет най-малко веднъж годишно, след което мандатът му може да бъде продължен.
   8.   Член на секретариата на ЕКСО ще подкрепя и подпомага съвета и всеки от неговите състави. Той ще участва в заседанията без право на глас. Ако не може да бъде определен друг кандидат, членът на секретариата на ЕКСО може същевременно и да председателства заседанията.
   9.   Процедурният правилник на съвета и на всеки от неговите състави се приема от Управителния комитет.
   Член 11
   Директор
   1.   Директорът:

               а)

               отговаря за дейността на ЕКСО;

               б)

               е единственият законен представител на ЕКСО;

               в)

               отговаря за финансовото и административното управление на ЕКСО;

               г)

               съветва Управителния комитет и съвета и подкрепя тяхната работа; и

               д)

               действа като представител на ЕКСО във връзка с дейности за обучение и образование в рамките на мрежата и извън нея.

         2.   Кандидатите за длъжността директор са лица с признат дългогодишен експертен опит и познания в областта на обучението и образованието. Държавите членки могат да издигат кандидатури за длъжността директор. Служителите на институциите на Съюза и на ЕСВД могат да кандидатстват за тази длъжност в съответствие с приложимите правила.
   3.   Процесът на предварителен подбор се организира под ръководството на ВП. Комисията за предварителен подбор се състои от трима представители на ЕСВД. Тя се председателства от председателя на Управителния комитет. Въз основа на предварителните резултати ВП предоставя на Управителния комитет препоръка със списък от най-малко трима кандидати, подредени по предпочитание на комисията за предварителен подбор. Най-малко половината от кандидатите в списъка с одобрени кандидати следва да идват от държавите членки. Кандидатите ще изложат вижданията си за ЕКСО пред Управителния комитет, след което държавите членки ще бъдат приканени да оценят кандидатите чрез тайно писмено гласуване. Директорът се назначава от ВП като член на персонала на ЕСВД.
   4.   По-конкретно задачите на директора са:

               а)

               да предприема всички необходими мерки, включително приемането на вътрешни административни инструкции и публикуването на съобщения, за да осигури ефективното осъществяване на дейностите на ЕКСО;

               б)

               да изготвя предварителния проект за годишен доклад на ЕКСО и предварителния проект за неговата работна програма, които се представят на Управителния комитет въз основа на предложения, изготвени от съвета;

               в)

               да координира изпълнението на работната програма на ЕКСО;

               г)

               да поддържа контакти със съответните органи в държавите членки;

               д)

               да поддържа контакти със съответните външни участници в обучението и образованието в областта на ОВППС и ОПСО;

               е)

               при необходимост да сключва необходимите технически договорености във връзка с дейности на ЕКСО за обучение и образование със съответните органи и участници в обучението и образованието в областта на ОВППС и ОПСО;

               ж)

               изпълнява всякакви други задачи, възложени му от Управителния комитет.

         5.   Директорът отговаря за финансовото и административното управление на ЕКСО, и по-специално:

               а)

               съставя и представя на Управителния комитет проектобюджета;

               б)

               приема бюджета след одобряването му от Управителния комитет;

               в)

               изпълнява функцията на разпоредител с бюджетни кредити по отношение на бюджета на ЕКСО;

               г)

               открива една или повече банкови сметки от името на ЕКСО;

               д)

               договаря, представя на Управителния комитет и сключва всички финансови споразумения и/или технически договорености с Комисията, ЕСВД или с държава членка във връзка с финансирането и/или извършването на разходите на ЕКСО;

               е)

               набира персонала на секретариата, подпомаган от комисия за подбор;

               ж)

               договаря и подписва от името на ЕКСО всички осъществявани с размяна на писма случаи на командироване в ЕКСО на служители на секретариата;

               з)

               договаря и подписва от името на ЕКСО всички трудови договори на служители, чието заплащане се осигурява от бюджета на ЕКСО;

               и)

               по правило представлява ЕКСО за целите на всички правни актове с финансово отражение;

               й)

               представя на Управителния комитет годишните счетоводни отчети на ЕКСО.

         6.   Директорът се отчита за дейността си пред Управителния комитет.
   Член 12
   Секретариат на ЕКСО
   1.   Секретариатът подпомага директора при изпълнението на задачите му като такъв.
   2.   Секретариатът подпомага Управителния комитет, съвета в различните му състави и институтите при управлението, координацията и организацията на дейностите на ЕКСО за обучение и образование.
   3.   Секретариатът подкрепя и подпомага съвета при осигуряването на цялостното качество и съгласуваност на дейностите на ЕКСО за обучение и образование, както и при гарантирането на тяхното съответствие с развитието на политиките на Съюза. По-специално, секретариатът оказва необходимото съдействие, за да се гарантира, че всички етапи от реализирането на дейностите за обучение и образование — от разработването на учебната програма и съдържанието до методологичния подход — отговарят на най-високите стандарти.
   4.   Всеки един от институтите, които образуват мрежата на ЕКСО, определя точка за контакт със секретариата, която да се занимава с организационните и административните въпроси, свързани с организацията на дейностите на ЕКСО за обучение и образование.
   5.   Секретариатът работи в тясно сътрудничество с Комисията и ЕСВД.
   Член 13
   Персонал на ЕКСО
   1.   Персоналът на ЕКСО се състои от:

               а)

               служители, командировани в ЕКСО от институции на Съюза, ЕСВД и агенции на Съюза;

               б)

               национални експерти, командировани в ЕКСО от държавите членки;

               в)

               договорно наети служители, когато не е определен национален експерт за длъжността административен и финансов асистент и след одобрение от Управителния комитет.

         2.   ЕКСО може да приема стажанти и гостуващи сътрудници.
   3.   Броят на служителите на ЕКСО се определя от Управителния комитет заедно с бюджета за следващата година и има ясна връзка с броя на дейностите на ЕКСО за обучение и образование и другите задачи, предвидени в член 4.
   4.   По отношение на националните експерти, командировани в ЕКСО от държавите членки, mutatis mutandis се прилага Решението на ВП (6) за установяване на правила, приложими за националните експерти, командировани към ЕСВД. Правилникът за длъжностните лица на Съюза остава приложим за служителите, командировани в ЕКСО от институции на Европейския съюз, включително за договорно наетите служители, чието заплащане се осигурява от бюджета на ЕКСО.
   5.   Управителният комитет, като действа по предложение на ВП, определя, доколкото е необходимо, условията, приложими по отношение на стажантите и гостуващите сътрудници.
   6.   Служителите на ЕКСО не могат да сключват договори или да поемат каквито и да е финансови задължения от името на ЕКСО без предварително писмено разрешение от страна на директора.
   ГЛАВА III

      ФИНАНСИРАНЕ

   Член 14
   Принос „в натура“ към дейностите за обучение и образование
   1.   Всяка държава членка, институция на Съюза, агенция на Съюза и институт, както и ЕСВД, поемат всички разходи, свързани с участието си в ЕКСО, в това число заплати, надбавки, пътни и дневни, както и разходите във връзка с организационното и административното осигуряване на дейностите на ЕКСО за обучение и образование.
   2.   Всеки участник в дейности на ЕКСО за обучение и образование поема всички разходи във връзка с участието си.
   Член 15
   Подкрепа от ЕСВД
   1.   ЕСВД поема разходите, произтичащи от това, че директорът и секретариатът на ЕКСО са настанени в нейни помещения, включително разходите, свързани с информационните технологии, с командироването на директора и командироването на един асистент — член на персонала, в секретариата на ЕКСО.
   2.   ЕСВД осигурява на ЕКСО необходимата административна подкрепа за наемането и управлението на неговия персонал и за изпълнението на неговия бюджет.
   Член 16
   Вноски от бюджета на Съюза
   1.   ЕКСО получава годишна или многогодишна вноска от общия бюджет на Европейския съюз. С тази вноска могат да се покриват по-специално разходите за подкрепа на дейности за обучение и образование и разходите за националните експерти, командировани в ЕКСО от държавите членки, и за един договорно нает служител.
   2.   Референтната сума, предназначена за покриване на разходите, свързани с ЕКСО, за периода от 1 януари до 31 декември 2017 г., е 700 000 EUR. Референтната сума за следващите периоди се определя от Съвета по препоръка на Управителния комитет.
   3.   Вследствие на решението на Съвета, посочено в параграф 2, директорът договаря с Комисията споразумение за финансиране.
   Член 17
   Доброволни вноски
   1.   За целите на финансирането на конкретни дейности ЕКСО може да получава и управлява доброволни вноски от държавите членки и институтите или от други донори. ЕКСО определя конкретното предназначение на тези вноски.
   2.   Техническите договорености за вноските, посочени в параграф 1, се договарят от директора.
   Член 18
   Изпълнение на проектите
   1.   ЕКСО може да кандидатства за научни изследвания и други проекти в областта на ОВППС. ЕКСО може да действа като координатор на проекта или като член. Директорът може да бъде привлечен за участие в „консултативния съвет“ на такъв проект. Той може да делегира тази задача на един от председателите на състав на Изпълнителния академичен съвет или на член на секретариата на ЕКСО.
   2.   Приносът от тези проекти трябва да бъде отразен в (изменения) бюджет (а) на ЕКСО, заделен и използван в съответствие със задачите и целите на ЕКСО.
   Член 19
   Финансов правилник
   Финансовият правилник, поместен в приложението, се прилага по отношение на разходите, които се поемат от ЕКСО, и по отношение на финансирането на такива разходи.
   ГЛАВА IV

      ДРУГИ РАЗПОРЕДБИ

   Член 20
   Участие в дейностите на ЕКСО за обучение и образование
   1.   Всички дейности на ЕКСО за обучение и образование са отворени за участие на граждани на всички държави членки и присъединяващи се държави. Институтите, които организират и провеждат дейности за обучение, осигуряват прилагането на този принцип без изключение.
   2.   Дейностите на ЕКСО за обучение и образование по принцип са отворени и за участие на граждани на страните — кандидатки за присъединяване към Съюза, а когато е целесъобразно — и за гражданите на други трети държави и организации, по-специално дейностите за обучение и образование, посочени в член 4, параграф 2, буква г).
   3.   Участниците са цивилни/дипломатически/полицейски/военни служители, занимаващи се с въпроси от областта на ОПСО и ОВППС, както и експерти, които се изпращат за участие в мисии или операции по линия на ОПСО.
   Могат да бъдат канени за участие в дейности на ЕКСО за обучение и образование и, наред с другото, представители на международни организации, неправителствени организации, академични институции и медии, както и лица, занимаващи се със стопанска дейност.
   4.   Всеки участник, завършил курс на ЕКСО, получава свидетелство, подписано от ВП. Реквизитите на свидетелството подлежат на преглед от Управителния комитет. Това свидетелство се признава от държавите членки и институциите на Съюза.
   Член 21
   Сътрудничество
   ЕКСО осъществява сътрудничество и ползва експертния опит на международни организации и други имащи отношение участници, като националните институти за обучение и образование на трети страни, по-специално, но не само, посочените в член 5, параграф 2.
   Член 22
   Правила за сигурност
   По отношение на ЕКСО се прилагат разпоредбите на Решение 2013/488/ЕС на Съвета (7).
   ГЛАВА V

      ЗАКЛЮЧИТЕЛНИ РАЗПОРЕДБИ

   Член 23
   Приемственост
   Правилата и разпоредбите, приети с оглед на изпълнението на Решение 2013/189/ОВППС, остават в сила за целите на изпълнението на настоящото решение, доколкото са съвместими с разпоредбите на настоящото решение и докато не бъдат изменени или отменени.
   Член 24
   Отмяна
   Решение 2013/189/ОВППС се отменя.
   Член 25
   Влизане в сила и прекратяване
   1.   Настоящото решение влиза в сила на 1 януари 2017 г. То подлежи на преглед по целесъобразност и във всеки случай не по-късно от шест месеца, преди да изтече срокът му на действие.
   2.   Срокът на действие на настоящото решение изтича на 2 януари 2021 г.

      Съставено в Брюксел на 21 декември 2016 година.

            За Съвета

            Председател

         M. LAJČÁK

      (1)  Съвместно действие 2005/575/ОВППС на Съвета от 18 юли 2005 г. за създаване на Европейски колеж по сигурност и отбрана (ЕКСО) (ОВ L 194, 26.7.2005 г., стр. 15).

      (2)  Съвместно действие 2008/550/ОВППС на Съвета от 23 юни 2008 г. за създаване на Европейски колеж по сигурност и отбрана (ЕКСО) и за отмяна на Съвместно действие 2005/575/ОВППС (ОВ L 176, 4.7.2008 г., стр. 20).

      (3)  Решение 2013/189/ОВППС на Съвета от 22 април 2013 г. за създаване на Европейски колеж по сигурност и отбрана (ЕКСО) и за отмяна на Съвместно действие 2008/550/ОВППС (ОВ L 112, 24.4.2013 г., стр. 22).

      (4)  Заключения на Съвета относно ЕКСО, 2903-то заседание на Съвета по външни отношения

      (5)  Решение 2010/427/ЕС на Съвета от 26 юли 2010 г. за определяне на организацията и функционирането на Европейската служба за външна дейност (ОВ L 201, 3.8.2010 г., стр. 30).

      (6)  Решение на върховния представител на Съюза по въпросите на външните работи и политиката на сигурност от 23 март 2011 г. за установяване на правила, приложими за националните експерти, командировани към Европейската служба за външна дейност (ОВ C 12, 14.1.2012 г., стр. 8).

      (7)  Решение 2013/488/ЕС на Съвета от 23 септември 2013 г. относно правилата за сигурност за защита на класифицирана информация на EC (ОВ L 274, 15.10.2013 г., стр. 1).

      ПРИЛОЖЕНИЕ

         Финансов правилник, приложим по отношение на разходите, които се поемат от ЕКСО, и финансирането на разходите на ЕКСО

      Член 1
      Бюджетни принципи
      1.   Бюджетът на ЕКСО, съставен в евро, е актът, с който за всяка финансова година се предвиждат и разрешават всички приходи на ЕКСО и всички разходи, които се поемат от ЕКСО.
      2.   Бюджетните приходи и разходи са балансирани.
      3.   Приходите или разходите, които се поемат от ЕКСО, не могат да бъдат изпълнени по друг начин, освен чрез разпределяне в съответния бюджетен ред.
      Член 2
      Приемане на бюджета
      1.   Всяка година директорът съставя проектобюджет за следващата финансова година, която започва на 1 януари и приключва на 31 декември същата година. Проектобюджетът съдържа бюджетните кредити, необходими за покриването на разходите, които се поемат от ЕКСО през въпросния период, и прогноза за очакваните приходи, които да покрият тези разходи.
      2.   Бюджетните кредити се класифицират като необходими по вид или цел и се обособяват в глави и статии. По всяка статия от проектобюджета е дадена подробна обосновка.
      3.   Приходите се състоят от доброволните вноски на държавите членки или други донори и от годишната вноска от бюджета на Европейския съюз.
      4.   Директорът представя подробен отчет за бюджета за предходната финансова година до 31 март. Той предлага на Управителния комитет проектобюджета за следващата финансова година до 31 юли.
      5.   Управителният комитет одобрява проектобюджета до 31 октомври.
      6.   В случай че ЕКСО получи многогодишна вноска от общия бюджет на Съюза, Управителният комитет одобрява годишния бюджет с консенсус.
      Член 3
      Прехвърляне на бюджетни кредити
      В случай на непредвидени обстоятелства директорът може да вземе решение за трансфери на бюджетни кредити между бюджетните редове или функции, свързани с посочените в член 16 вноски, без трансферите да надвишават 25 % от сумите по тези бюджетни редове или функции, като директорът ще информира Управителния комитет за такива трансфери. Трансфери на бюджетни кредити между бюджетните редове или функции, надвишаващи 25 % от сумите по тези бюджетни редове или функции, се представят на Управителния комитет в рамките на изменен бюджет за одобрение.
      Член 4
      Пренасяне на бюджетни кредити
      1.   Бюджетните кредити, необходими за плащания по законни задължения, поети до 31 декември на дадена финансова година, се пренасят към следващата финансова година.
      2.   Бюджетните кредити, произтичащи от доброволни вноски, се пренасят към следващата финансова година.
      3.   Бюджетните кредити, произтичащи от проекти, се пренасят към следващата финансова година.
      4.   Директорът може да пренесе други бюджетни кредити в бюджета за следващата финансова година с одобрението на Управителния комитет.
      5.   Останалите бюджетни кредити се анулират в края на финансовата година.
      Член 5
      Изпълнение на бюджета и управление на персонала
      За целите на изпълнението на своя бюджет и управлението на персонала си ЕКСО използва във възможно най-голяма степен съществуващите административни структури на Съюза, по-специално ЕСВД.
      Член 6
      Банкови сметки
      1.   Банковите сметки на ЕКСО се откриват в първокласна финансова институция, чието главно управление се намира на територията на държава членка, под формата на текуща или краткосрочна сметка в евро.
      2.   Не се разрешава овърдрафт по банковите сметки.
      Член 7
      Плащания
      За да бъде извършено плащане от банкова сметка на ЕКСО, са необходими подписите на директора и на още един член на персонала на ЕКСО.
      Член 8
      Счетоводна отчетност
      1.   Директорът прави необходимото отчетите, показващи приходите, разходите и списъка с активи на ЕКСО, да се водят в съответствие с установените в международен план счетоводни стандарти за публичния сектор.
      2.   Директорът представя на Управителния комитет годишните счетоводни отчети за дадена финансова година не по-късно от 31 март на следващата година, заедно с подробния отчет, посочен в член 2, параграф 4.
      3.   Необходимите счетоводни услуги се възлагат на външен изпълнител.
      Член 9
      Одит
      1.   Одит на счетоводните отчети на ЕКСО се извършва ежегодно.
      2.   Необходимите одитни услуги могат да се възлагат на външен изпълнител.
      3.   Докладите за резултатите от одита се предоставят на Управителния комитет заедно с подробния отчет, посочен в член 2, параграф 4.
      Член 10
      Освобождаване от отговорност във връзка с изпълнението на бюджета
      1.   Управителният комитет решава дали да освободи директора от отговорност във връзка с изпълнението на бюджета на ЕКСО въз основа на подробния отчет, годишните счетоводни отчети и годишния доклад за резултатите от одита.
      2.   Директорът взема всички необходими мерки да убеди Управителния комитет в това, че може да бъде предоставено освобождаване от отговорност във връзка с изпълнението на бюджета, както и за предприемането на действия по евентуалните забележки, съдържащи се в решенията за освобождаване от отговорност.


title: 2007/271/ЕОРешение на Комисията от 23 април 2007 година относно финансова помощ от Общността за конференцията на Международното бюро по епизоотии (МБЕ) през 2007 г. на тема Мерки за ликвидирането на бяса в Евразия

text:
               3.5.2007

               BG

               Официален вестник на Европейския съюз

               L 115/22

      РЕШЕНИЕ НА КОМИСИЯТА

   от 23 април 2007 година
   относно финансова помощ от Общността за конференцията на Международното бюро по епизоотии (МБЕ) през 2007 г. на тема „Мерки за ликвидирането на бяса в Евразия“
   (2007/271/ЕО)
   КОМИСИЯТА НА ЕВРОПЕЙСКИТЕ ОБЩНОСТИ,
   като взе предвид Договора за създаване на Европейската общност,
   като взе предвид Решение 90/424/ЕИО на Съвета от 26 юни 1990 г. относно разходите във ветеринарната област (1), и по-специално член 20 от него,
   като има предвид, че:

               (1)

               Решение 90/424/ЕИО определя процедури, уреждащи финансова помощ от Общността, предназначена за специфични ветеринарни мерки, включително технически и научни мерки. По-специално, Общността предприема или подпомага държавите-членки или международните организации в предприемането на технически или научни мерки, необходими за разработването на ветеринарното законодателство на Общността и за развиването на ветеринарното образование или обучение.

               (2)

               Международното бюро по епизоотии (МБЕ) взе инициативата за организиране на мащабна конференция на тема „Мерки за елиминирането на бяса от Евразия“, която да се проведе през май 2007 г. в Париж („конференцията на МБЕ“). Тъй като целта на конференцията на МБЕ е да доразвие допълнително препоръките от конференцията, проведена от МБЕ в Киев през 2005 г., МБЕ държи де факто монопол, както е упоменато в член 168, параграф 1, буква в) от Регламент (ЕО, Евратом) № 2342/2002 на Комисията от 23 декември 2002 г. относно определянето на подробни правила за прилагането на Регламент (ЕО, Евратом) № 1605/2002 на Съвета относно Финансовия регламент, приложим към общия бюджет на Европейските общности (2); следователно покана за представяне на предложения не се изисква.

               (3)

               Бясът съществува от много години в редица държави-членки в дивата природа, която служи като източник на зарази за други животни и по този начин представлява сериозен риск за здравето на човека. Тези държави-членки приложиха програми за ликвидиране на болестта и орално ваксиниране на животните в дивата природа. В резултат на тези мерки болестта бе ликвидирана в някои държави-членки, но съществува все още в други, където програмите за ликвидиране започнаха наскоро.

               (4)

               Тези програми трябва да се поддържат докато не се постигне напълно ликвидиране на бяса. Освен това ще е необходимо програмите да се поддържат в тези държави-членки, които граничат с трети страни, където бясът все още съществува в дивата природа.

               (5)

               В интерес на здравето на животните следва да се поощрява всяко действие, което би могло да улесни политическите решения в полза на мерките за контрол и ликвидиране на бяса в държавите в източна Европа и Централна Азия.

               (6)

               Конференцията на МБЕ би могла да доведе до подобрения във ветеринарното законодателство, което е в сила и до развитие на ветеринарното образование и обучение в участващите страни.

               (7)

               Следователно е целесъобразно да се даде финансова помощ от Общността за конференцията на МБЕ. Максималният размер и процент на тази помощ следва да се уточни. Финансовата помощ от Общността следва да се вземе от бюджетен ред 17 04 02 01.

               (8)

               Предвидените в настоящото решение мерки са в съответствие със становището на Постоянния комитет по хранителната верига и здравето на животните,

         РЕШИ:
   Член единствен
   Финансова помощ от Общността, както е предвидено в член 19 от Решение 90/424/ЕИО, с максимален размер от 25 % от допустимите разходи с максимална стойност до 50 000 EUR се отпуска на Международното бюро по епизоотии (МБЕ) за техническите и научни материали, свързани с конференцията: „Мерки за ликвидирането на бяса в Евразия“, която да се проведе в Париж през май 2007 г.

      Съставено в Брюксел на 23 април 2007 година.

            За Комисията

         Markos KYPRIANOU

            Член на Комисията

      (1)  ОВ L 224, 18.8.1990 г., стр. 19. Решение, последно изменено с Регламент (ЕО) № 1791/2006 (ОВ L 363, 20.12.2006 г., стр. 1).

      (2)  ОВ L 357, 31.12.2002 г., стр. 1. Регламент, последно изменен с Регламент (EО) № 1248/2006 (OВ L 227, 19.8.2006 г., стр. 3).


title: Решение на Надзорния орган на ЕАСТ № 637/08/COL от 8 октомври 2008 година за шестдесет и шесто изменение на процесуалните и материалноправните норми за държавните помощи

text:
               11.6.2009

               BG

               Официален вестник на Европейския съюз

               L 148/55

      РЕШЕНИЕ НА НАДЗОРНИЯ ОРГАН НА ЕАСТ
   № 637/08/COL
   от 8 октомври 2008 година
   за шестдесет и шесто изменение на процесуалните и материалноправните норми за държавните помощи
   НАДЗОРНИЯТ ОРГАН НА ЕАСТ (1),
   като взе предвид Споразумението за Европейското икономическо пространство (2), и по-специално членове 61—63 и протокол 26 към него,
   като взе предвид Споразумението между държавите от ЕАСТ за създаване на надзорен орган и съд (3), и по-специално член 24 и член 5, параграф 2, буква б) от него,
   като има предвид, че съгласно член 24 от Споразумението за надзор и съд Надзорният орган прилага разпоредбите на Споразумението за ЕИП относно държавните помощи,
   като има предвид, че съгласно член 5, параграф 2, буква б) от Споразумението за надзор и съд Надзорният орган публикува уведомления или насоки по въпроси, които се разглеждат в Споразумението за ЕИП, ако е предвидено изрично в Споразумението за ЕИП или в Споразумението за надзор и съд или ако Надзорният орган сметне това за необходимо,
   като припомня процесуалните и материалноправните норми за държавните помощи, приети от Надзорния орган на 19 януари 1994 г. (4),
   като има предвид, че на 8 юли 2008 г. Комисията на Европейските общности (5) прие Съобщение относно удължаването на рамката за държавните помощи за корабостроенето (6), с което периодът на прилагане на тези насоки бе удължен до 31 декември 2011 г.,
   като има предвид, че горепосоченото съобщение е от значение за Европейското икономическо пространство,
   като има предвид, че следва да се осигури еднакво прилагане на правилата за държавни помощи на ЕИП в цялото Европейско икономическо пространство,
   като има предвид, че съгласно точка II от глава „ОБЩИ ПОЛОЖЕНИЯ“ в края на приложение XV към Споразумението за ЕИП Надзорният орган ще приеме, след консултации с Комисията на ЕО, актове, които съответстват на актовете, приети от Комисията на ЕО,
   след консултация с Комисията на ЕО, проведена на 9 септември 2008 г.,
   като припомня, че в писмо от 9 септември 2008 г. Надзорният орган прикани държавите от ЕАСТ да представят мнения по този въпрос и че те не изразиха възражения,
   ПРИЕ НАСТОЯЩОТО РЕШЕНИЕ:
   Член 1
   Периодът на прилагане на главата за държавните помощи за корабостроенето от насоките на Надзорния орган на ЕАСТ се удължава до 31 декември 2011 г. Параграф 31 от Насоките за държавните помощи за корабостроенето се изменя, както следва:

      „Тази рамка е приложима от 1 януари 2004 г. най-късно до 31 декември 2011 г. Тя може да бъде обект на преразглеждане от страна на Надзорния орган през този период.“

   Бележка под линия 1 от Насоките за държавните помощи за корабостроенето се изменя, както следва:

      „Тази глава е в съответствие с рамката на Общността за държавните помощи за корабостроенето (ОВ C 317, 30.12.2003 г., стр. 11), изменена от Комисията на 24 октомври 2006 г. (ОВ C 260, 28.10.2006 г., стр. 7) и на 8 юли 2008 г. (ОВ C 173, 8.7.2008 г., стр. 3).“

   Член 2
   Само текстът на английски език е автентичен.

      Съставено в Брюксел на 8 октомври 2008 година.

            За Надзорния орган на ЕАСТ

         Per SANDERUD

            Председател

         Kristján Andri STEFÁNSSON

            Член на колегията

      (1)  Наричан по-долу „Надзорният орган“.

      (2)  Наричано по-долу „Споразумението за ЕИП“.

      (3)  Наричано по-долу „Споразумението за надзор и съд“.

      (4)  Насоки за прилагане и тълкуване на членове 61 и 62 от Споразумението за ЕИП и член 1 от Протокол 3 към Споразумението за надзорен орган и съд, приети и издадени от Надзорния орган на 19 януари 1994 г., публикувани в ОВ L 231, 3.9.1994 r., и в притурка за ЕИП № 32 от 3.9.1994 г., стр. 1. Насоките бяха последно изменени на 16 юли 2008 г. Наричани по-долу „Насоките за държавна помощ“. Актуализираната версия на Насоките за държавна помощ можете да намерите на страницата на Надзорния орган в Интернет: http://www.eftasurv.int/fieldsofwork/fieldstateaid/state_aid_guidelines/

      (5)  Наричана по-долу „Комисията на ЕО“.

      (6)  ОВ С 173, 8.7.2008 г., стр. 3.


title: 2010/685/ЕС: Решение на Комисията от 10 ноември 2010 година за изменение на глава 3 от приложение I към Регламент (ЕО) № 715/2009 на Европейския парламент и на Съвета относно условията за достъп до преносни мрежи за природен газ  Текст от значение за ЕИП

text:
               11.11.2010

               BG

               Официален вестник на Европейския съюз

               L 293/67

         РЕШЕНИЕ НА КОМИСИЯТА
   от 10 ноември 2010 година
   за изменение на глава 3 от приложение I към Регламент (ЕО) № 715/2009 на Европейския парламент и на Съвета относно условията за достъп до преносни мрежи за природен газ
   (текст от значение за ЕИП)
   (2010/685/ЕС)
   ЕВРОПЕЙСКАТA КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 715/2009 на Европейския парламент и на Съвета от 13 юли 2009 г. относно условията за достъп до преносни мрежи за природен газ (1), и по-специално член 23, параграф 2 от него,
   като има предвид, че:

               (1)

               В Регламент (ЕО) № 715/2009 са формулирани указания за определяне на техническата информация, необходима, за да могат потребителите на газопреносни мрежи да получат реален достъп до системата.

               (2)

               Тези указания следва да въвеждат изисквания за прозрачност с цел да се осигури реален достъп до газопреносните системи и да се предоставят минимално допустими гаранции за практическа реализация на равен пазарен достъп.

               (3)

               Предвидените в настоящото решение мерки са в съответствие със становището на Комитета, посочен в член 28 от Регламент (ЕО) № 715/2009,

         ПРИЕ НАСТОЯЩОТО РЕШЕНИЕ:
   Член 1
   Глава 3 от приложение I към Регламент (ЕО) № 715/2009 се заменя с приложението към настоящото решение.
   Член 2
   Настоящото решение влиза в сила на двадесетия ден след публикуването му в Официален вестник на Европейския съюз.

   То се прилага от 3 март 2011 г.

      Съставено в Брюксел на 10 ноември 2010 година.

            За Комисията

            Председател

         José Manuel BARROSO

      (1)  ОВ L 211, 14.8.2009 г., стр. 36.

      ПРИЛОЖЕНИЕ

         „3.   Определение на техническата информация, необходима за получаване от страна на потребителите на газопреносни мрежи (network users) на реален достъп до системата, определение на всички важни точки във връзка с изискванията за прозрачност, както и на информацията, която трябва да се оповестява за всички важни точки, и на графика, съгласно който да се публикува тази информация

         3.1.   Определение на техническата информация, необходима за получаване от страна на потребителите на газопреносни мрежи на реален достъп до системата

         3.1.1.   Форма на публикациите

                     1.

                     Операторите на газопреносни системи трябва да предоставят цялата информация, посочена в параграф 3.1.2 и параграф 3.3, подточки от 1 до 5, по следния начин:

                                 а)

                                 на общественодостъпен уебсайт, с безплатен достъп и без изискване за регистрация или друг вид записване, поддържан от оператора на преносната система;

                                 б)

                                 на периодична и текущo обновяваща се основа (regular/rolling basis); периодичността трябва да се определя в зависимост от настъпващите промени и продължителността на услугата;

                                 в)

                                 по удобен за потребителите на информацията начин;

                                 г)

                                 по ясен, количествено изразим, леснодостъпен начин и на недискриминационна основа;

                                 д)

                                 във формат, който може да бъде изтеглян (downloadable format) и който дава възможност за количествени анализи;

                                 е)

                                 при използване на общоприети мерни единици — по-специално kWh за енергийното съдържание (при референтна температура на охлаждане на димните газове след горенето, равна на 298,15 К) и m3 като единица за обем (при температура 273,15 K и налягане 1,01325 bar). Следва да бъде даден константният коефициент на преобразуване, използван за определяне на енергийното съдържание на газа. В допълнение към така определения формат е възможно публикуването и на данни, изразени чрез други мерни единици;

                                 ж)

                                 информацията следва да е на официалния език (официалните езици) на държавата-членка и на английски език.

                     2.

                     Операторите на преносни системи трябва да предоставят подробни данни относно действително настъпилите промени в който и да е елемент от цялата информация, посочена в параграф 3.1.2 и параграф 3.3, подточки от 1 до 5, своевременно и веднага след като такива данни им станат известни.

               3.1.2.   Съдържание на информацията, която трябва да се публикува

         Операторите на преносни системи трябва да публикуват най-малко следната информация относно своите системи и услуги:

                     а)

                     подробно и цялостно описание на различните предлагани услуги и на техните цени;

                     б)

                     различните видове договори за пренос, които могат да бъдат сключени за тези услуги;

                     в)

                     мрежовия код и/или стандартните условия, изясняващи в общ вид правата и отговорностите на всички потребители на газопреносни мрежи, включително:

                                 1.

                                 типови (хармонизирани) договори за пренос и други съответни документи;

                                 2.

                                 ако имат значение за достъпа до системата — спецификации за качествените характеристики на газа във всички важни точки, дефинирани в параграф 3.2 от настоящото приложение, спецификация на релевантни качествени характеристики на газа, включително, като минимум, данни за стойностите на горната топлина на изгаряне (gross calorific value) и числото на Wobbe (Wobbe index), както и отговорностите или свързаните с енергийното съдържание на газа разходи за потребителите на газопреносни мрежи, в случай че качествените характеристики на газа не съответстват на спецификациите;

                                 3.

                                 ако има значение за достъпа до системата — информация за изискванията по отношението на налягането на газа във всички важни точки;

                                 4.

                                 процедурата, която се изпълнява в случай на прекъсване на непрекъсваем преносен капацитет, включително в случаите, при които това е приложимо — ситуирането във времето, обсегът и приоритетното подреждане на индивидуалните прекъсвания (например пропорционално прекъсване или прекъсване в ред, обратен на реда на получаване на заявките);

                     г)

                     хармонизираните процедури, прилагани при използване на преносната система, включително определения на ключови термини и условия (terms);

                     д)

                     разпоредби относно: разпределението на капацитет, управлението при претоварване, процедурите за предотвратяване на спекулативно запасяване и за повторно използване;

                     е)

                     приложимите правила при търгуване с капацитет на вторичния пазар спрямо оператора на преносната система;

                     ж)

                     правила за балансиране и методика за изчисляване на таксите при дисбаланс;

                     з)

                     ако е приложимо, нивата на гъвкавост и толеранс (flexibility and tolerance levels), включени в услуги за транспортиране и в други услуги без допълнителни такси, както и всяка допълнително предлагана гъвкавост и съответните такси за нея;

                     и)

                     подробно описание на газовата система на оператора на преносна система и на важните точки на междусистемно свързване, съгласно дефиницията им в параграф 3.2 от настоящото приложение, както и наименованията на операторите на съответните свързани системи или съоръжения;

                     й)

                     приложимите правила за присъединяване към системата, експлоатирана от оператора на преносната система;

                     к)

                     информация за механизмите за действие при извънредни ситуации (emergency mechanisms), доколкото отговорност за тях носи операторът на преносната система, като например мерки, които могат да доведат до прекъсване на връзките към групи потребители и други общи правила за отговорност, приложими спрямо оператора на преносната система;

                     л)

                     процедурите, договорени от операторите на преносни системи по отношение на точките на междусистемно свързване (interconnection points), имащи значение за достъпа на потребителите на газопреносни мрежи към съответните преносни системи и отнасящи се до оперативната съвместимост на газопреносната мрежа, договорените процедури за заявки и съгласуване на съответствието на заявките (nomination and matching procedures) и други договорени процедури, съдържащи разпоредби във връзка с разпределението на газовите дебити и балансирането, включително използваните методи за тази цел;

                     м)

                     операторите на преносни системи трябва да публикуват подробно и цялостно описание на методиката и изчислителния процес, включително информация за параметрите и ключовите допускания, използвани при изчисляване на техническия капацитет.

               3.2.   Определение на всички важни точки във връзка с изискванията за прозрачност

                     1.

                     Важните точки следва да включват най-малко следните точки:

                                 а)

                                 всички входни и изходни точки към и от дадена газопреносна мрежа, експлоатирана от определен оператор на преносна система, с изключение на тези изходни точки, които са свързани с единичен краен потребител, и също с изключение на тези входни точки, които са свързани пряко към добивна инсталация на единичен производител, която се намира в ЕС;

                                 б)

                                 всички входни и изходни точки, свързващи балансовите зони на оператори на преносни системи;

                                 в)

                                 всички точки, свързващи мрежата на даден оператор на преносна система с терминал за втечнен природен газ, търговски газоразпределителни възли с физическо разпределение на газ (physical gas hubs), инсталации за съхранение и добив/производство на газ, освен ако тези производствени инсталации не са изключени съгласно буква а);

                                 г)

                                 всички точки, свързващи мрежата на даден оператор на преносна система с инфраструктура, необходима за предоставяне на спомагателни услуги съгласно определението в член 2, параграф 14 от Директива 2009/73/ЕО.

                     2.

                     Информацията за единични крайни потребители и за добивни инсталации, която не е включена в определението за важни точки, формулирано в 3.2.1, подточка а), следва да се публикува в сумарен вид на съдържащо смисъл равнище, поне по отношение на всяка балансова зона. Това сумирано представяне на единични крайни потребители и на производствени инсталации, изключени от определението за важни точки, формулирано в 3.2.1, подточка а), се разглежда, при прилагането на настоящото приложение, като една важна точка.

                     3.

                     В случаите, при които точки между газопреносните оператори на две или повече газови системи се управляват само от съответните газопреносни оператори, без никакво договорно или оперативно участие на ползвателите на тези системи, или когато точките свързват преносна система към разпределителна система, без в тези точки да има надвишаване на търсения твърд преносен капацитет над технически възможния (contractual congestion), операторите на преносни системи се освобождават от задължението да публикуват за тези точки информацията съгласно параграф 3.3 от настоящото приложение. Националният регулаторен орган може да изисква от операторите на преносни системи да публикуват информацията съгласно параграф 3.3 от настоящото приложение за отделни групи или за всички такива точки, за които по принцип има освобождаване от задължението. В такъв случай информацията (ако съответният оператор на преносна система разполага с нея) трябва да бъде публикувана в обобщен вид, на запазващо смисъла равнище — поне за всяка зона на балансиране. Обобщеното представяне на тези точки ще се счита, по смисъла на настоящото приложение, за една важна точка.

               3.3.   Информация, която да се публикува за всички важни точки, и времеви график, съгласно който да се публикува тази информация

                     1.

                     Операторите на преносни системи трябва да публикуват за всички важни точки информацията, посочена в букви от а) до ж) от настоящия параграф, по отношение на всички предоставяни услуги и спомагателните услуги (по-специално информация за смесване (blending), за добавяне на компоненти към газа с цел намаляване на неговата калоричност (ballasting) и за преобразуване на газа с цел получаване на друго качество (conversion). Тази информация трябва да се публикува в числово изражение, през периоди от часове или ежедневно, в зависимост от това какъв е най-малкият референтен период, за който може да се резервира и заяви (презаяви) капацитет и какъв е най-малкият период на приключване на сметките, за който се изчисляват такси при дисбаланс. Ако най-малкият период е различен от целодневен период, посочената в букви от а) до ж) информация трябва да се предоставя и за целодневен период. Тази информация и съответните ѝ актуализации трябва да се публикуват веднага след като системният оператор разполага с нея („в реално време“):

                                 а)

                                 техническият капацитет за газов дебит в двете посоки;

                                 б)

                                 общият договорен твърд капацитет и прекъсваем капацитет (total contracted firm and interruptible capacity) в двете посоки;

                                 в)

                                 заявените и презаявените количества (nominations and re-nominations) в двете посоки;

                                 г)

                                 наличният твърд и прекъсваем капацитет (available firm and interruptible capacity) в двете посоки;

                                 д)

                                 действителните физически реализирани дебити (actual physical flows);

                                 е)

                                 планираните и действителните прекъсвания на прекъсваем капацитет;

                                 ж)

                                 планираните и непланираните прекъсвания на твърдите услуги, както и информация за възстановяването на твърдите услуги (по-специално във връзка с ремонта и поддръжката на системата и вероятното времетраене на всяко прекъсване, дължащо се на ремонт и поддръжка). Информация за планираните прекъсвания трябва да бъде публикувана поне 42 дни предварително.

                     2.

                     За всички важни точки посочената в параграф 3.3, подточка 1, букви а), б) и г) информация трябва да се публикува за период, обхващащ поне следващите 18 месеца.

                     3.

                     Операторите на преносни системи трябва да публикуват за всички важни точки историческа информация за последните пет години съгласно изискванията в параграф 3.3, подточка 1, букви от а) до ж), на текущо обновяваща се основа (rolling basis).

                     4.

                     Операторите на преносни системи трябва да публикуват ежедневно измерените във всички важни точки стойности на горната топлина на изгаряне или на числото на Wobbe. Предварителните стойности трябва да се публикуват не по-късно от три дни след съответния газов ден. Окончателните стойности трябва да се публикуват в рамките на три месеца след края на съответния месец.

                     5.

                     Операторите на преносни системи трябва да публикуват за всички важни точки годишни данни за стойностите на наличните свободни капацитети (available capacities), резервираните и техническите капацитети (booked and technical capacities) за всички години, за които се договаря капацитет, и за първата следваща след тях година, като периодът, за който се публикуват тези данни, трябва да обхваща поне следващите 10 години. Тази информация трябва да се актуализира най-малкото ежемесечно или по-често, в случай че се появи нова информация. Публикацията трябва да отразява периода, за който се предлага на пазара капацитет.

               3.4.   Информация, която трябва да се публикува относно преносната система, и времеви график, по който следва да се публикува тази информация

                     1.

                     Операторите на преносни системи трябва да осигурят публикуването на дневни данни, които ежедневно се актуализират, относно сумарните количества на предлаганите капацитети и на договорираните капацитети на вторичния пазар (т.е. продавани от един потребител на газопреносната мрежа на друг потребител на газопреносната мрежа), когато операторите на преносни системи разполагат с тази информация. Информацията трябва да включва следните данни:

                                 а)

                                 точка на междусистемно свързване (interconnection point), за която се продава капацитет;

                                 б)

                                 вид на капацитета, т.е. дали е входящ или изходящ, твърд или прекъсваем;

                                 в)

                                 количество и времетраене на правата за използване на капацитета;

                                 г)

                                 вид на продажбата, например прехвърляне (transfer) или предоставяне (assignment);

                                 д)

                                 общ брой на сделките/прехвърлянията;

                                 е)

                                 всякакви други условия, известни на оператора на преносната система, съгласно посоченотов параграф 3.3.

                           Когато и доколкото този вид информация се предоставя от трета страна, операторите на преносни системи се освобождават от настоящото задължение.

                     2.

                     Операторите на преносни системи трябва да публикуват типови (хармонизирани) условия, при които те приемат транзакциите за капацитет (например прехвърляния и предоставяния). Тези условия трябва да включват поне:

                                 а)

                                 описание на стандартни продукти, които могат да бъдат продавани на вторичния пазар;

                                 б)

                                 необходимото време за реализация/приемане/регистрация на сделките на вторичния пазар. В случай на закъснения трябва да се публикуват причините;

                                 в)

                                 уведомлението до оператора на преносната система от страна на продавача или третата страна, съгласно параграф 3.4, подточка 1, относно името на продавача и купувача и относно спецификациите на капацитета, както са посочени в параграф 3.4, подточка 1.

                           Когато и доколкото този вид информация се предоставя от трета страна, операторите на преносни системи се освобождават от настоящото задължение.

                     3.

                     По отношение на балансиращата услуга на своята система всеки оператор на преносна система трябва да предоставя на всеки ползвател на мрежата, за всеки балансов период неговите конкретни предварителни дисбалансови обеми и данни за цените за всеки отделен ползвател на мрежата не по-късно от един месец след края на балансовия период, като окончателните данни следва да се предоставят в рамките на три месеца след края на балансовия период. Окончателните данни за клиентите, обслужвани по стандартизирани товарови графици, могат да бъдат предоставяни до 14 месеца по-късно. Когато и доколкото този вид информация се предоставя от трета страна, операторите на преносни системи се освобождават от настоящото задължение. При предоставянето на тази информация трябва да се спазва конфиденциалност по отношение на чувствителната от търговска гледна точка информация.

                     4.

                     В случай че се предлагат услуги за гъвкавост, различни от толеранси (flexibility services, other than tolerances), операторите на преносни системи трябва да публикуват сумарни дневни прогнози по отношение на следващия ден за максималното количество гъвкавост, резервираното равнище на гъвкавост и наличието на свободна гъвкавост на пазара за следващия газов ден. Съответният оператор на преносна система трябва да публикува също последваща (ex-post) информация за сумарното използване на всеки вид услуга за гъвкавост в края на всеки газов ден. Ако националният регулаторен орган се увери, че този вид информация би могла да послужи за възможни злоупотреби от страна на ползватели на мрежата, той може да реши да освободи оператора на преносна система от това задължение.

                     5.

                     Операторите на преносни системи трябва да публикуват за всяка балансова зона количеството на газа в преносната система в началото на всеки газов ден и прогноза за количеството на газа в края на газовия ден. Прогнозата за количеството на газа в края на газовия ден трябва да се актуализира ежечасно по време на газовия ден. Ако се изчисляват такси за дисбаланс на часова основа, операторът на преносната система трябва да публикува ежечасно количеството на газа в преносната система. Като алтернативна възможност операторите на преносни системи трябва да публикуват за всяка балансова зона сумарното дисбалансово положение на всички ползватели в началото на всеки балансов период и прогнозата за сумарното дисбалансово положение на всички ползватели в края на всеки газов ден. Ако националният регулаторен орган се увери, че този вид информация би могла да послужи за възможни злоупотреби от страна на ползватели на мрежата, той може да реши да освободи оператора на преносна система от това задължение.

                     6.

                     Операторите на преносни системи трябва да предоставят удобни за ползване инструменти (user-friendly instruments) за изчисляване на тарифните стойности.

                     7.

                     Операторите на преносни системи трябва да поддържат на разположение на съответните национални власти за период от поне пет години реална документация (effective records) за всички договори за капацитет и всякаква друга съответна информация във връзка с изчисляването и предоставянето на достъп до налични капацитети, по-специално информация за индивидуалните заявки и прекъсвания. Операторите на преносни системи трябва да поддържат документация за всяка съответна информация по параграф 3.3, подточки 4 и 5 за период от поне 5 години и да я предоставят при поискване от регулаторния орган. И двете страни трябва да спазват поверителността на търговската информация.“


title: Решение на Постоянния комитет на държавите от ЕАСТ № 6/2010/SC от 9 декември 2010 година Разширяване на задачите на Службата за финансовия механизъм на ЕИП и за норвежкия финансов механизъм

text:
               24.3.2011

               BG

               Официален вестник на Европейския съюз

               L 78/58

         РЕШЕНИЕ НА ПОСТОЯННИЯ КОМИТЕТ НА ДЪРЖАВИТЕ ОТ ЕАСТ
   № 6/2010/SC
   от 9 декември 2010 година
   Разширяване на задачите на Службата за финансовия механизъм на ЕИП и за норвежкия финансов механизъм
   ПОСТОЯННИЯТ КОМИТЕТ НА ДЪРЖАВИТЕ ОТ ЕАСТ,
   като взе предвид Споразумението за Европейското икономическо пространство, адаптирано с Протокола за адаптиране на Споразумението за Европейското икономическо пространство, наричано по-долу „Споразумението за ЕИП“,
   като взе предвид Решение на Постоянният комитет на държавите от ЕАСТ № 1/2004/ SC от 5 февруари 2004 г. за създаване на Служба за финансовия механизъм на ЕИП и за норвежкия финансов механизъм,
   като взе предвид Споразумението между Европейския съюз, Исландия, Княжество Лихтенщайн и Кралство Норвегия за финансов механизъм на ЕИП за периода 2009—2014 г.,
   като взе предвид протокол 38б относно Финансовия механизъм на ЕИП, включен в Споразумението за ЕИП чрез гореспоменатото Споразумение между Европейския съюз, Исландия, Княжество Лихтенщайн и Кралство Норвегия за финансов механизъм на ЕИП за периода 2009—2014 г.,
   като взе предвид Споразумението между Кралство Норвегия и Европейския съюз относно норвежкия финансов механизъм за периода 2009—2014 г.;
   като припомня, че с член 1, параграф 1 от Решение на Постоянния комитет на държавите от ЕАСТ № 1/2004/ SC на Службата за финансовия механизъм на ЕИП и за норвежкия финансов механизъм се дава само мандат за управление на финансовите механизми за периода 2004—2009 г.,
   като отчита необходимостта от секретариат, който да управлява финансовия механизъм на ЕИП и норвежкия финансов механизъм за периода 2009—2014 г.,
   РЕШИ:
   Член 1
   1.   Службата за финансовия механизъм на ЕИП и за норвежкия финансов механизъм, създадена с Решение № 1/2004/ SC, допълнително се натоварва със задачата да изпълнява функциите на секретариат, който да подпомага управлението на финансови механизъм на ЕИП за периода 2009—2014 г. и на норвежкия финансов механизъм за периода 2009—2014 г.
   2.   Относно финансовия механизъм на ЕИП за периода 2009—2014 г. Службата докладва на Комитета за финансовия механизъм на ЕИП.
   3.   Относно норвежкия финансов механизъм за периода 2009—2014 г. Службата докладва на норвежкото Министерство на външните работи.
   Член 2
   Настоящото решение влиза в сила в деня на влизането в сила или в деня на предварително прилагане на правният акт за установяване на Финансовия механизъм на ЕИП за периода 2009—2014 г.
   Член 3
   Настоящото решение се публикува в раздела за ЕИП и в притурката за ЕИП към Официален вестник на Европейския съюз.

      Съставено в Брюксел на 9 декември 2010 година.

            За Постоянния комитет

            Председател

         Stefán Haukur JÓHANNESSON

            Генерален секретар

         Kåre BRYN